《天竺日章法师得旨还山画泉石闲斋图赠行并题》
元代·王蒙

冲怀澹如水，万境犹虚空。
忽闻还山诏，喜入衰颜红。
山中何所有，手种石上松。
茅屋雰无人，恒有云气封。
青灯照佛龛，炉烟袅松风。
砯崖喷飞泉，赴壑如撞钟。
群响自起灭，闻心本无穷。
尘销诸念寂，梦觉非有踪。
九旬谈一妙，政尔开盲聋。
孰持去来影，观作真实同。
去随流水远，归与云相从。
无心任玄化，泊然齐始终。
秋风动江汉，波浪皆朝宗。
云帆挂海月，渺渺五湖东。